REPUBLIKA SRBIJA

NARODNA SKUPŠTINA

Odbor za pravosuđe, državnu

upravu i lokalnu samoupravu

07 Broj: 06-2/85-20

01. mart 2020. godine

B e o g r a d

**Z A P I S N I K**

**82. SEDNICE ODBORA ZA PRAVOSUĐE, DRŽAVNU UPRAVU I LOKALNU SAMOUPRAVU, ODRŽANE 29. FEBRUARA 2020. GODINE**

Sednica je počela u 09,00 časova.

Sednici je predsedavao Petar Petrović, predsednik Odbora.

Sednici su prisustvovali članovi Odbora: Neđo Jovanović, Mihailo Jokić, Đorđe Komlenski, Žarko Mićin, Miletić Mihajlović, Jovan Palalić, dr Balint Pastor, Marko Parezanović i Tatjana Macura.

Sednici je prisustvovala i Stanija Kompirović, zamenik člana dr Aleksandra Martinovića,

Sednici nisu prisustvovali članovi Odbora: Slaviša Bulatović, Biljana Pantić Pilja, Nataša Mićić, Vjerica Radeta, Dušan Petrović, Sreto Perić, niti njihovi zamenici.

Sednici su prisustvovali i Jovan Ćosić, pomoćnik ministra pravde i Vladimir Vinš, samostalni savetnik u Ministarstvu pravde.

Predsednik Odbora je konstatovao da su ispunjeni uslovi za rad i punovažno odlučivanje nakon čega je stavio na glasanje, a članovi Odbora su **jednoglasno** utvrdili sledeći

D n e v n i r e d:

1. Utvrđivanje amandmana Odbora za pravosuđe, državnu upravu i lokalnu samoupravu na Predlog zakona o utvrđivanju činjenica o statusu novorođene dece za koju se sumnja da su nestala iz porodilišta u Republici Srbiji, koji je podnela Vlada (011-700/18, od 20. marta 2018. godine).

**PRVA TAČKA -** Utvrđivanje amandmana Odbora za pravosuđe, državnu upravu i lokalnu samoupravu na Predlog zakona o utvrđivanju činjenica o statusu novorođene dece za koju se sumnja da su nestala iz porodilišta u Republici Srbiji, koji je podnela Vlada (011-700/18, od 20. marta 2018. godine).

**Petar Petrovć** je obavestio prisutne da su nakon sastanka koji je 28. februara održan u Vladi Republike Srbije, usaglašani stavovi između Vlade, koju je predstavljala predsednica Ana Brnabić i predstavnicima nekih od udruženja roditelja dece za koju se sumnja da su nestala iz porodilišta u Republici Srbiji, zbog čega je potrebno da Odbor za pravosuđe, državnu upravu i lokalnu samoupravu podnese tri amandmana, kao jedini ovlašćeni predlagač.

Takođe, predsednik Odbora je rekao da bi prethodno trebalo da Odbor povuče amandman koji je ranije podneo na član 14. Predlog zakona o utvrđivanju činjenica o statusu novorođene dece za koju se sumnja da su nestala iz porodilišta u Republici Srbiji.

Predsednik Odbora je otvorio raspravu u vezi sa ovom tačkom dnevnog reda, pa kako se niko nije javio za reč, zaključio je raspravu, nakon čega se pristupilo glasanju.

Predsednik odbora je predložio da Odbor za pravosuđe, državnu upravu i lokalnu samoupravu povuče amandman koji je na član 14. Predloga zakona o utvrđivanju činjenica o statusu novorođene dece za koju se sumnja da su nestala iz porodilišta u Republici Srbiji podneo na 80. sednici, održanoj 24. februara 2020. godine.

Članovi i zamenici članova Odbora su **jednoglasno** prihvatili ovaj predlog.

**Petar Petrović** je predložio da Odbor za pravosuđe, državnu upravu i lokalnu samoupravu u skladu sa članom 155. stav 6. Poslovnika Narodne skupštine podnese sledeće amandmane na Predloga zakona o utvrđivanju činjenica o statusu novorođene dece za koju se sumnja da su nestala iz porodilišta u Republici Srbiji:

AMANDMAN I

U Predlogu zakona, u članu 14. posle stava 3. dodaju se st. 4. i 5, koji glase:

„Predlog može da podnese i lice koje sumnja u svoje poreklo, bez obzira na to da li se obraćalo državnim organima u vezi sa svojim porodičnim statusom.

Predlog u ime lica iz st. 2‒4. ovog člana može da podnese i Zaštitnik građana.”

Obrazloženje

Amandmanom se daje mogućnost da predlog podnese i lice koje sumnja u svoje poreklo. Pored toga, daje se mogućnost i Zaštitniku građana da podnese predlog za utvrđivanje činjenica o statusu novorođene dece za koju se sumnja da su nestala iz porodilišta u Republici Srbiji, u ime ovlašćenih predlagača.

AMANDMAN II

U članu 21. posle stava 3. dodaje se novi stav 4. koji glasi:

„Pravnosnažno rešenje kojim je sud konstatovao da ne može da se utvrdi status nestalog novorođenog deteta ne sprečava predlagača da ponovo pokrene postupak o istoj stvari ako je saznao nove činjenice ili našao ili stekao mogućnost da upotrebi nove dokaze na osnovu kojih je moglo da bude doneto rešenje iz stava 2. ovog člana da su te činjenice ili dokazi bili upotrebljeni u ranijem postupku.”

Dosadašnji stav 4. postaje stav 5.

Obrazloženje

Amandmanom se daje mogućnost da se ponovo pokrene postupak u slučaju da se nađu nove činjenice i dokazi.

AMANDMAN III

Posle Glave IV dodaju se naziv glave i glava IVa, koji glase:

„IVa KOMISIJA

Komisija za prikupljanje činjenica o statusu novorođene dece za koju se sumnja da su nestala iz porodilišta u Republici Srbiji

Član 25b

Vlada, u roku od 30 dana od dana početka primene ovog zakona, obrazuje Komisiju za prikupljanje činjenica o statusu novorođene dece za koju se sumnja da su nestala iz porodilišta u Republici Srbiji (u daljem tekstu: Komisija).

Zadatak Komisije je da prikuplja i obrađuje sve činjenice i podatke koji se nalaze u posedu:

1) pravosudnih organa pred kojima su vođeni ili se još uvek vode pretkrivični i krivični postupci pokrenuti po krivičnim prijavama roditelja ili drugih osoba, a koja sadrže navode o oduzimanju i trgovini sa novorođenom decom;

2) organa unutrašnjih poslova koji su ili kroz primenu policijskih ovlašćenja ili postupajući po nalozima pravosudnih organa zaduženih za vođenje pretkrivičnih i krivičnih postupaka, ili na drugi način, došli u posed činjenica, podataka i saznanja koja se odnose na oduzimanje i trgovinu novorođenom decom;

3) svih medicinskih ustanova koje su u svom radu ili na bilo koji drugi način došle ili su mogle da dođu u kontakt sa trudnicama, novorođenom decom ili decom koja su mrtvorođena, ili decom koja su ubrzo nakon porođaja preminula u medicinskim ustanovama;

4) matičnih službi jedinica lokalne samouprave u koje su upisivane činjenice rođenja i smrti sve dece za koje postoji sumnja da su oduzeta i da se sa njima trgovalo;

5) svih javnokomunalnih preduzeća kojima je bilo ili još uvek jeste delegirano javno ovlašćenje sahranjivanja pogrebnih ostataka mrtvorođene dece ili dece koja su preminula ubrzo nakon porođaja u nekoj od medicinskih ustanova;

6) svih centara za socijalni rad koji bi u svom posedu mogli da imaju činjenice, podatke i saznanja koja se odnose na oduzimanje i trgovinu novorođenom decom;

7) svih drugih državnih, pokrajinskih organa, kao i organa lokalnih jedinica samouprave, i svih javnih preduzeća i ustanova koje bi u svom posedu mogle da imaju činjenice, podatke i saznanja koja se odnose na oduzimanje i trgovinu novorođenom decom.

Svi subjekti iz stava 2. ovog člana u obavezi su da Komisiji omoguće pristup svim podacima kojima raspolažu i razgovor sa zaposlenima u vezi sa zadatkom Komisije.

Komisija može obrađivati podatke o ličnosti samo po dobijenoj saglasnosti Poverenika za informacije od javnog značaja i zaštitu podataka o ličnosti, koji je dužan da po zahtevu Komisije odluči u roku od pet dana od dana prijema zahteva.

Komisija ima 15 članova, od kojih šest članova Vlada imenuje iz reda predstavnika ministarstava nadležnih za poslove: pravosuđa, unutrašnjih poslova, zdravlja, brige o porodici, državne uprave, kao i Bezbednosno-informativne agencije, a devet članova iz reda predstavnika registrovanih udruženja roditelja koja se bave pitanjima nestale novorođene dece, na usaglašeni predlog tih udruženja.

Komisija odlučuje većinom glasova od ukupnog broja članova Komisije.

Komisija donosi poslovnik o svom radu.

Komisija bira predsednika iz reda članova koji su predstavnici registrovanih udruženja roditelja koja se bave pitanjima nestale novorođene dece.

Komisija podnosi godišnji izveštaj o svom radu Vladi i nadležnom odboru Narodne skupštine.

Stručne i administrativno-tehničke poslove za potrebe Komisije obavlja Generalni sekretarijat Vlade.”

Obrazloženje

Amandmanom se predlaže obrazovanje Komisije za prikupljanje činjenica o statusu novorođene dece za koju se sumnja da su nestala iz porodilišta u Republici Srbiji, uređuje njen sastav i druga pitanja od značaja za njen rad.

Članovi i zamenici članova Odbora su **jednoglasno** prihvatili ove predloge.

Da za izvestioca Odbora na sednici Narodne skupštine bude određen Petar Petrović, predsednik Odbora.

Članovi i zamenici članova Odbora su **jednoglasno** prihvatili ovaj predlog.

Sednica je završena u 09,10 časova.

SEKRETAR PREDSEDNIK

Sanja Pecelj Petar Petrović